CELLENS OPPBYGGING OG FUNKSJON

Cellen er gunnlaget for alt liv. Livet vårt starter med en befruktet eggcelle. Denne cellen deler seg og blir til to celler, disse deler seg igjen og blir til fire celler og  slik fortsetter celledelingen. I tillegg til celledelingen skjer det også en spesalisering av cellene, en celledifferensiering. Med dettte menes at de forskjellige cellene skal utføre bestemte funksjoner. Celler som skal utfører de samme oppgavene danner til sammen et vev. Som et eksempel kan her nevnes nerveceller som danner nervevev og muskelceller som danner muskelvev.Ved fødselen har vi over 200 forskjellige celletyper i kroppen vår. Kroppen trenger nye celler for  å vokse og for å erstatte ødelagte eller utslitte celler. Nye celler oppstår ved at en ”gammel” celle deler seg i to nye. Denne celledelingen blir kalt mitose. To tredeler av vannet i kroppen vår finnes inne i cellene. Vannet utgjør normalt 50-60% av kroppsvekten til et voksent menneske, 

Cellemembran
Selv om cellene har forskjellige funksjoner i kroppen vår, er de på mange måter like. Alle celler har en cellemembran som holder på plass cellevæsken (cytoplasma), beskytter cellen og kontrollerer de stoffene som passerer inn og ut av cellen. Cellemembranen består av et dobbelt fettlag (lipidlag). Den danner et hinder som slipper gjennom vann, gasser og fettløselige molekyler, men hindrer andre molekyler i å passere. Cellemembranen virker som en halvgjennomtrengelig membran.  Vi kan si at gasser og fettløselige molekyler diffunderer lett gjennom cellemembranen. En diffusjon er en passiv transport, med dette menes at det ikke brukes energi. Diffusjonen skjer alltid fra den siden som har høyest konsentrasjon av stoffet til den siden som har lavest konsentrasjon. Transport av vann gjennom membranen kalles osmose, som er en form for diffusjon. Vi kan prøve å forklare dette nærmere ved å ta en celle som et eksempel. Kroppens saltinnhold (NaCl) er normalt  på ca 0.9% . Vi kan ta for oss et rødt blodlegeme med et saltinnhold på 0.9% i væsken inne i cellen (intralcellulærvæsken), og et saltinnhold på 10% i væsken utenfor cellen (ekstracellulærvæsken). Vannet vil da transporteres gjennom membranen til den siden der vannkonsentrasjonen er lavest, det vil si ut av cellen (osmose). Dette fører til at blodcellen vil krympe, og det vil i første omgang merkes som tørste. Kroppen vil sette i gang en sparemekanisme, det vil si mindre urin og mindre svette. Når væsketapet blir større en væskeinntaket som kan skje ved f.eks diare, vil det kunne føre til inntørking (dehydrering). Som sykepleier må en være særlig oppmerksom på at denne væskeubalansen fort kan inntre hos barn og eldre.

Cytoplasma 

Cytoplasma (cellevæsken) er en geleaktig væske som i hovedsak består av vann, proteiner og oppløste salter (elektrolytter). I væsken finnes en rekke små enheter som er cellens organer (organeller).

Cellekjernen (nucleus)

Cellekjernen er kommandosentralen  som styrer cellens forskjellige funksjoner.                                 Cellekjernen er omgitt av kjernemembran (tynn elastisk hinne). Inne i kjernen ligger arvematerialet(DNA) som danner kromosomene. Et kromosom er  trådformet og inneholder arveanlegget, genene. Dersom en sammenligner dette med en kokebok er DNA selve boken, komosomene er kapitlene og genene er oppskriftene.  Cellekjernen har som regel minst ett kjernelegeme der dannes ribosomene. 

Endoplasmatisk  retikulum

Endoplasmatisk retikulum er den største av celleorganene og spiller en viktig rolle i danningen av proteiner , lipider (fettstoff), for cellens proteintransport og lagring av disse stoffene.                            

Proteiner (før kalt eggehvitestoffer) er livsviktige nitrogenholdige forbindelser som er oppbygd av aminosyrer og bundet sammen til  peptider.

Aminosyrer er organiske forbindelser men en aminogruppe og en karboksylgruppe, som er byggemateriale for proteiner i alle levende celler.

Golgiapparatet

Golgiapparatet fungerer som cellens postverk. ”Pakkene” som er proteiner innpakket i små membranblærer, dannes i og sendes fra endoplasmatisk retikulum til golgiapparatet   

Her får proteinene tilført karbohydrat- f.eks druesukker (glykose) og fosfatgrupper (salter av fosforsyre). Kalsiumfosfat i skjelettet  utgjør hoveddelen av kroppens fosfater. Disse gruppene tjener som ”adresselapper” som sørger for at proteinene transporteres videre til de riktige stedene i cellen. 

Mitokondriene

Mitokondriene fungerer som cellens energiverk.. Her produseres 90% av energien cellen trenger i form av ATP. Adenosintrifosfat (ATP) er et molekyl som fungerer som et slags batteri i cellen. I mitokondriene omdannes en type energi til en annen type energi.

Lysosomene 

Lysosomene inneholder enzymer som kan bryte ned bakterier og partikler som er tatt opp i cellen. Når en celle dør går det hull på membranen som omgir lysosymet, enzymene kommer ut og bryter ned cellerestene. På denne måten kvitter kroppen seg med ødelagte celler.

Ribosomene

Ribosomene er små korn som enten ligger fritt i cytoplasma eller er festet til endoplasmatisk retikulum. På robisomene settes aminosyrer sammen til proteiner. Proteinsyntesen (prosessen der proteiner dannes) skjer på ribosomene i cytoplasma. 

